钦定古今图书集成/明伦汇编/氏族典/第151卷 > 《廖用贤尚友录》 > 袁尚
## 钦定古今图书集成/明伦汇编/氏族典/第151卷 > 《廖用贤尚友录》 > 袁尚

按《后汉书袁绍传》：“绍子尚，字显甫。绍后妻刘有宠，而
偏爱尚，数称于绍，欲以传嗣。建安七年，绍薨，逄纪审
配遂矫绍遗命奉尚。曹操攻谭，谭告急于尚，尚自将
助谭。明年，逆击破操，操军还许。郭图辛评构谭攻尚，
战于外门，谭败还南皮。尚复自将攻谭，谭战大败，婴
城固守。尚围之急，谭奔平原。刘表以书谏谭，尚不从。”
曹操救谭，至黎阳，尚乃释平原还邺。尚将吕旷、高翔
畔归曹氏。九年三月，尚使审配守邺，复攻谭于平原。
曹操因进攻邺，凿壍围城，引漳水以灌之。自五月至
八月，城中饿死者过半。尚闻邺急，将军万馀人还救
城，操逆击，破之。尚走，依曲漳为营。操复围之，未合，尚
惧求降，不听。尚还走蓝口，操复进，急围之。尚将马延
等临阵降，众大溃，尚奔中山，城中崩沮。审配兄子荣
开门内操兵。谭复攻尚于中山，尚败走故安从熙，为
其将焦触、张南所攻，奔辽西乌桓。十二年，曹操征辽
西，击乌桓，尚、熙与乌桓逆操军，战败走，乃与亲兵数
千人奔公孙康于辽东。尚有勇力，先与熙谋曰：“今到
辽东，康必见我，我独为兄手击之，且据其郡，犹可以
自广也。”康亦心规取尚以为功，乃先置精勇于厩中，
然后请尚熙。熙疑不欲进，尚强之，遂与俱入。未及坐，

斩首送之。